Spoločný návrh NARIADENIE RADY ktorým sa mení a dopĺňa nariadenie (ES) č. 174/2005, ktorým sa ukladajú obmedzenia na poskytovanie pomoci súvisiacej s vojenskými činnosťami Pobrežiu Slonoviny /* KOM/2011/0383 v konečnom znení - NLE 2011/0168*/





DÔVODOVÁ SPRÁVA 1. Na základe spoločnej pozície 2004/852/SZBP sa nariadením Rady (ES) č. 174/2005 v znení neskorších zmien a doplnení stanovil zákaz na poskytovanie technickej a finančnej pomoci súvisiacej s vojenskými činnosťami Pobrežiu Slonoviny s cieľom splniť rezolúciu Bezpečnostnej rady Organizácie Spojených národov č. 1572 (2004). Nariadením sa stanovil aj zákaz vývozu vybavenia použiteľného na vnútornú represiu na Pobrežie Slonoviny, ako aj zákaz poskytovania súvisiacej technickej a finančnej pomoci. Spoločnú pozíciu 2004/852/SZBP medzitým nahradilo rozhodnutie Rady 2010/656/SZBP. 2. Rozhodnutím Rady 2011/[…]/SZBP z […] sa mení a dopĺňa rozhodnutie Rady 2010/656/SZBP a upravuje sa výnimka zo zbrojného embarga so zreteľom na rezolúciu BR OSN č. 1980 (2011). Stanovuje sa ním aj osobitná výnimka, pokiaľ ide o zákaz vybavenia použiteľného na vnútornú represiu, aby sa umožnila podpora bezpečnostného sektora na Pobreží Slonoviny. 3. Vysoká predstaviteľka EÚ pre zahraničné veci a bezpečnostnú politiku a Komisia navrhujú, aby tieto opatrenia nadobudli účinnosť prostredníctvom nariadenia, ktoré vychádza z článku 215 Zmluvy o fungovaní Európskej únie (ZFEÚ). 2011/0168 (NLE) Spoločný návrh NARIADENIE RADY ktorým sa mení a dopĺňa nariadenie (ES) č. 174/2005, ktorým sa ukladajú obmedzenia na poskytovanie pomoci súvisiacej s vojenskými činnosťami Pobrežiu Slonoviny RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2011/[…]/SZBP z […], ktorým sa mení a dopĺňa rozhodnutie Rady 2010/656/SZBP, ktorým sa obnovujú obmedzujúce opatrenia voči Pobrežiu Slonoviny, so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Komisie, keďže: (1) Rada 29. októbra 2010 prijala rozhodnutie 2010/656/SZBP[1], ktorým sa obnovujú obmedzujúce opatrenia voči Pobrežiu Slonoviny. Nariadenie (ES) č. 174/2005[2] umožňuje uplatnenie tohto rozhodnutia na úrovni Únie uložením obmedzení na poskytovanie pomoci súvisiacej s vojenskými činnosťami Pobrežiu Slonoviny. (2) Rozhodnutím Rady 2011/[…]/SZBP z […] sa mení a dopĺňa rozhodnutie Rady 2010/656/SZBP so zreteľom na rezolúciu BR OSN č. 1980 (2011). Takisto sa ním stanovuje osobitná výnimka, pokiaľ ide o zákaz dodávok vybavenia použiteľného na vnútornú represiu Pobrežiu Slonoviny. (3) Uvedené opatrenia patria do rozsahu pôsobnosti Zmluvy o fungovaní Európskej únie, a preto sú na ich vykonanie potrebné regulačné opatrenia na úrovni Únie, najmä v záujme zaručenia ich jednotného uplatňovania hospodárskymi subjektmi vo všetkých členských štátoch. (4) Nariadenie (ES) č. 174/2005 by sa preto malo zodpovedajúcim spôsobom zmeniť a doplniť. (5) S cieľom zabezpečiť, aby boli opatrenia stanovené v tomto nariadení účinné, toto nariadenie by malo nadobudnúť účinnosť okamžite, PRIJALA TOTO NARIADENIE: Článok 1 Nariadenie (ES) č. 174/2005 sa týmto mení a dopĺňa takto: (1) Článok 4 ods. 1 sa nahrádza takto: „1. Odchylne od článku 2 sa zákazy v ňom uvedené neuplatňujú na: a) poskytovanie technickej pomoci, financovania a finančnej pomoci týkajúcich sa zbraní a súvisiaceho materiálu, ak takáto pomoc alebo služby sú určené výlučne na podporu a použitie pre operáciu Organizácie Spojených národov na Pobreží Slonoviny (UNOCI) a pre francúzske ozbrojené sily, ktoré ju podporujú; b) poskytovanie technickej pomoci týkajúcej sa nesmrtonosného vojenského vybavenia určeného výlučne na humanitárne alebo ochranné použitie vrátane takéhoto vybavenia určeného na krízové operácie EÚ, OSN, Africkej únie a Hospodárskeho spoločenstva štátov západnej Afriky (ECOWAS), ak tieto činnosti boli vopred schválené sankčným výborom; c) poskytovanie financovania alebo finančnej pomoci týkajúcich sa nesmrtonosného vojenského vybavenia určeného výlučne na humanitárne alebo ochranné použitie vrátane takéhoto vybavenia určeného na krízové operácie EÚ, OSN, Africkej únie a ECOWAS; d) poskytovanie technickej pomoci týkajúcej sa zbraní a súvisiaceho materiálu určených výlučne na podporu alebo použitie v rámci procesu reformy sektora bezpečnosti na Pobreží Slonoviny, realizované na základe oficiálnej žiadosti vlády Pobrežia Slonoviny s predchádzajúcim súhlasom sankčného výboru; e) poskytovanie financovania alebo finančnej pomoci týkajúcich sa zbraní a súvisiaceho materiálu určených výlučne na podporu procesu reformy sektora bezpečnosti na Pobreží Slonoviny, realizované na základe oficiálnej žiadosti vlády Pobrežia Slonoviny; f) predaj alebo dodávky dočasne presunuté alebo vyvážané na Pobrežie Slonoviny ozbrojeným silám štátu, ktorý v súlade s medzinárodným právom podniká opatrenia výlučne a priamo na to, aby uľahčil evakuáciu svojich štátnych príslušníkov a tých, za ktorých má konzulárnu zodpovednosť na Pobreží Slonoviny, ak tieto činnosti boli vopred oznámené sankčnému výboru; g) poskytovanie technickej pomoci, financovania alebo finančnej pomoci týkajúcich sa nesmrtonosného vojenského vybavenia určeného výlučne na to, aby sa bezpečnostným silám Pobrežia Slonoviny umožnilo používať iba vhodnú a primeranú silu pri udržiavaní verejného poriadku.“ (2) článok 4a sa nahrádza takto: „Článok 4a 1. Odchylne od článku 3 môže príslušný orgán uvedený v prílohe II z členského štátu, v ktorom je usadený vývozca alebo poskytovateľ služieb, za podmienok, ktoré uzná za vhodné, povoliť predaj, dodávky, presun alebo vývoz nesmrtonosného vybavenia uvedeného v prílohe I, alebo poskytovanie technickej pomoci, financovania alebo finančnej pomoci týkajúcej sa takéhoto nesmrtonosného vybavenia, keď usúdi, že príslušné nesmrtonosné vybavenie je určené výlučne na to, aby sa bezpečnostným silám Pobrežia Slonoviny umožnilo používať iba vhodnú a primeranú silu pri udržiavaní verejného poriadku. 2. Odchylne od článku 3 môže príslušný orgán uvedený v prílohe II z členského štátu, v ktorom je usadený vývozca alebo poskytovateľ služieb, za podmienok, ktoré uzná za vhodné, povoliť predaj, dodávky, prevod alebo vývoz vybavenia uvedeného v prílohe I, použiteľného na vnútornú represiu, ktoré je však určené výlučne na podporu procesu reformy sektora bezpečnosti na Pobreží Slonoviny, ako aj poskytovanie financovania, finančnej pomoci alebo technickej pomoci týkajúcich sa takéhoto vybavenia. 3. Príslušný členský štát informuje ostatné členské štáty a Komisiu o akomkoľvek povolení vydanom na základe tohto článku do dvoch týždňov od dátumu vydania povolenia. 4. Na činnosti, ktoré sa už uskutočnili, sa neudeľujú žiadne povolenia.“ Článok 2 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V […] Za Radu predseda […] [1] Ú. v. EÚ L 285, 30.10.2010, s. 28. [2] Ú. v. EÚ L 29, 2.2.2005, s. 5.